Yubu 16
Yubu okok pi gin ma Lubaŋa otimo i kome
1Yubu ogamo ni meno,
2“Atyeko winyo lok mapol ma rom ki meno;
wun ducu wun lukwecwiny ma kela ayela keken.
3Lok ma obedo yamo noŋo ka gikke pe?
Aŋo ma oŋeto ii, omiyo igamo doga?
4An bene ceŋ atwero loko macalo wun,
kono ceŋ wubedo ki kit ma rom ki mera-ni;
an onoŋo ceŋ atwero rwado lok pi jukowu,
kun ayeŋo wiya botwu.
5Cen atwero jiŋo cwinywu ki lokka,
ki kweyo aremwu ki mit doga.
6“Ka an aloko-ni arem koma pe okwe;
ci ka aliŋ woko, pe dok cen.
7Adada, Lubaŋa koni doŋ oolo koma woko,
oruto jona woko ducu.
8En doŋ otyeko maka woko,
ci odoko caden me nyuto balla;
jony me koma odoko macalo lakworra,
ma loko lok me caden i nyima.
9Iye okwera, otima malit macalo labwor ma kido kom lee,
okayo lake woko i koma ki kiniga,
lamonena gaya ki waŋe macalo ŋat ma pako toŋŋe me neko dano.
10Jo guŋamo doggi i koma,
gudoŋo lema me anywar,
gudille i koma likiŋ.
11Lubaŋa doŋ omiya i ciŋ jo ma kitgi pe atir,
obola i ciŋ jo maraco.
12Onoŋo abedo mot mupye,
ci onyoŋo koma woko,
omaka ki ŋuta, oŋinya matitino.
Obedo ka baya ki toŋŋe
13wegi atumme guruma dyere.
Otuco olaŋa pil, laboŋo kica,
ooyo pig kedana i ŋom.
14Oketo can i koma teretere macalo lamony
ma bedo ka riŋo i kom ot pi mu kone woko.
15Akwoyo boŋo gunia me arukana,
tekona ducu doŋ obuto i apwa.
16Waŋa doŋ obok ki koko,
del waŋa ocido macol licuc,
17kadi bed pe atimo gin mo me bwami,
dok kadi legana bal mo pe iye.
18“In lobo, pe ium remona,
ci wek kokona pe onoŋ kabedo me yweyo.
19-Kadi koni, nen, cadenna tye i wi polo,
cadenna tye malo.
20Lurema gicaya,
ento pig waŋa cwer kun akok kwede bot Lubaŋa,
21ni kono en olar lok pa dano i nyim Lubaŋa,
macalo dano laro lok kun cuŋ pi lawote.
22Pien ka mwaka man ok doŋ okato,
abicito ka ma pe doŋ abidwogo ki iye.”